贈送行六子  其一
作者：陳造
朝代：宋

paragraphs: 北風獵獵吹行舟，客子坎止今乘流。
汀洲立鷺仍飛鷗，定應笑我當退休。
一貧所驅不自由，表表六子古與儔。
知我此意不見羞，送行兩舍未轉頭。
我生甚愧羊荆州，郭吉校君誰劣優。
天氣冰井風力遒，召棠蕪城甘滯留。
推挽共作平山遊，倚欄逸興浩莫收。
劇譚落屑酒溜油，不許旅寓生羈愁。
飽閲世態諳枵浮，高情如君未易求。
嗟予老矣胡爲酬，相與金玉論軻丘。